Diari Oficial de la Generalitat Valenciana


Sumari del DOGV 3440, del 23-02-1999 (1999/769)

Informació pública de les bases de la convocatòria d'oposició per a proveir en propietat una plaça de policia local.
--------------------------------------------------------------------------------------------------------------------

### Dades del document

Número de DOGV
:   3440

Data del DOGV
:   23-02-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/769


Data del document
:   18-12-1998

Organisme emissor
:   Ajuntament de Moixent

Tipus de document
:   Convocatòria

Descriptors 

:   * Moixent
    * concurs administratiu
    * administració local
    * policia

Informació pública de les bases de la convocatòria d'oposició per a proveir en propietat una plaça de policia local. [1999/M769]
  
De conformitat amb l'oferta d'ocupació pública per a 1998, aprovada pel Ple de l'Ajuntament el dia 27 de març de 1998, i l'acord plenari de 26 de novembre de 1998, es convoquen proves selectives d'acord amb les següents bases:
  
Bases que han de regir la convocatòria d'oposició per a proveir en propietat una plaça de policia local inclosa en l'oferta pública d'ocupació de 1998.
  
Primera
  
És objecte d'aquesta convocatòria la provisió, pel procediment d'oposició lliure, d'una plaça de policia local de l'Ajuntament de Moixent, classificada en l'escala d'administració especial, subescala serveis especials, dotada amb el sou corresponent al grup D del Reial Decret 861/1986, de 25 d'abril, pagues extraordinàries, triennis i altres retribucions i emoluments que pertoquen d'acord amb la legislació vigent.
  
Segona
  
El procés selectiu s'ajustarà al que disposen aquestes bases i, supletòriament, al que estableixen les normes del Reial Decret Legislatiu 781/1986, de 18 d'abril, i a les que dicte l'estat, en ús de les autoritzacions contingudes en els articles 98.1 i 102 de la Llei 7/1985, de 2 d'abril, Llei 30/1984, de 2 d'agost, i al que disposa per a l'ingrés en la funció pública el Decret Legislatiu de 20 de març de 1991 del Consell de la Generalitat Valenciana i, supletòriament, el Reial Decret 364/1995, de 10 de març, pel qual s'aprova el reglament general d'ingrés de personal al servei de l'administració de l'estat i el Reial Decret 896/1991, de 7 de juny, que aprova les regles bàsiques per als processos de selecció dels funcionaris de l'administració local així com la Llei 2/1990, de la Generalitat Valenciana, de Coordinació de la Policia Local, el Decret 152/1991, de 29 d'agost, de la Generalitat Valenciana i l'Ordre de 9 de setembre de 1991 que el desplega.
  
Tercera
  
El procediment de selecció dels aspirants es realitzarà per oposició lliure.
  
Quarta. Requisits dels aspirants
  
1. Tindre la nacionalitat espanyola.
  
2. Tindre complits 18 anys sense excedir dels 30. Quan s'excedisca d'aquesta edat es compensarà el període de duració de serveis prestats anteriorment a l'administració local, escala d'administració especial, subescala de serveis especials, classe policia local i auxiliars.
  
3. Estar en possessió del títol de Graduat Escolar o equivalent. En cas de presentar un títol equivalent a l'exigit caldrà acompanyar-hi el certificat expedit per l'òrgan competent que acredite l'esmentada equivalència.
  
4. No patir cap malaltia ni defecte físic que impedisca l'exercici de les corresponents funcions.
  
5. No haver estat separat mitjançant expedient disciplinari del servei de l'administració de l'estat, les comunitats autònomes o de l'administració local, ni trobar-se inhabilitat per a l'exercici de la funció pública.
  
6. Posseir els permisos de conduir de vehicles A-2 i B-2 i tindre una estatura mínima de 1,65 metres (homes) i 1,60 (dones).
  
7. Comprometre's, en cas d'obtindre el nomenament, a jurar o prometre per la seua consciËncia i honor, complir fidelment les obligacions del càrrec amb lleialtat al rei, guardant i fent guardar la Constitució com a norma fonamental de l'estat (Reial Decret 707/1979, de 5 d'abril).
  
Els aspirants hauran de posseir tots els requisits el dia que acabe el termini de presentació d'instàncies a la convocatòria corresponent.
  
Cinquena. Instàncies
  
Les instàncies per a sol·licitar prendre part en les proves selectives, en què els aspirants hauran de manifestar que compleixen totes i cadascuna de les condicions que s'exigeixen en la base quarta, s'adreçaran a l'alcalde president de la corporació i es presentaran en el Registre General d'Entrada durant el termini de 20 dies naturals, comptats a partir del següent al dia de la publicació de l'extracte de la convocatòria en el Boletín Oficial del Estado.
  
Les instàncies podran presentar-se en la forma que determina l'article 38 de la Llei 30/1992 de Règim Jurídic de les Administracions Públiques i del Procediment Administratiu Comú.
  
Els aspirants pagaran els drets d'examen, que es fixen en la quantitat de 2.000 pessetes, en presentar la instància. Els esmentats drets d'examen només es tornaran en el cas de no ser admesos a l'oposició per falta dels requisits per a prendre-hi part.
  
Sisena. Admissió dels aspirants
  
Expirat el termini d'admissió d'instàncies, la Presidència de la corporació aprovarà la llista provisional dels admesos i exclosos, que es publicarà en el Butlletí Oficial de la Província i al tauler d'edictes de la corporació i s'hi concedirà un termini de 15 dies per a reclamacions
  
Les reclamacions, si n'hi ha, seran acceptades o rebutjades en la resolució per la qual s'aprove la llista definitiva que es farà pública, així mateix, en la forma indicada.
  
En aquesta última resolució es nomenaran també els membres del tribunal qualificador i es fixarà el dia, el lloc i l'hora de l'inici de la realització de les proves de selecció.
  
Setena. Tribunal qualificador
  
Es constituirà de la manera següent:
  
President: el de la corporació o regidor d'aquesta en qui delegue.
  
Secretari: el de la corporació o funcionari d'aquesta en qui delegue, que tindrà, així mateix, la condició de vocal
  
Vocals: els portaveus dels dos grups polítics municipals o altres regidors en qui deleguen; el cap del cos de Policia Local de Moixent o integrant del cos en qui delegue; un representant del professorat oficial, designat per l'Institut Valencià de Seguretat Pública; un representant designat per la Comunitat Autònoma Valenciana; un representant dels empleats municipals designat per la Junta de Personal.
  
Els vocals no integrants de la corporació local hauran de tindre una titulació igual o superior a l'exigida per a l'accés a la plaça.
  
Als efectes de la realització dels exercicis de les proves prèvies i el primer exercici, l'Alcaldia Presidència procedirà al nomenament del tècnic o tècnics assessors, que s'integraran en la composició del tribunal.
  
La designació dels membres del tribunal inclourà la dels respectius suplents.
  
El tribunal no podrà constituir-se ni actuar sense l'assistència de més de la meitat dels seus membres, titulars o suplents, indistintament.
  
El tribunal que actue en aquestes proves selectives tindrà la categoria quarta de les recollides en l'annex IV del Reial Decret 236/1988, de 4 de març.
  
Vuitena. Començament i desenvolupament de les proves
  
Per a establir l'ordre en què han d'actuar els aspirants, en aquells exercicis que no es puguen realitzar conjuntament, l'alcalde president de la corporació, en presència del secretari general d'aquesta, realitzarà un sorteig públic. Del resultat d'aquest s'alçarà un acta la qual es trobarà en l'expedient.
  
Els aspirants seran convocats per a cada exercici en crida única i seran exclosos de les proves de l'oposició els qui no hi compareguen degudament identificats, tret de casos de força major justificats i apreciats lliurement pel tribunal.
  
La no-presentació d'un aspirant en el moment de ser cridat determinarà la pèrdua del dret a participar en la convocatòria i, per tant quedarà exclòs del procediment selectiu.
  
El tribunal podrà requerir en qualsevol moment als aspirants que acrediten la identitat, per a la qual cosa han de portar el document nacional d'identitat.
  
Una vegada començades les proves, sols serà obligatòria la publicació dels successius anuncis de realització de la resta d'exercicis al tauler d'anuncis de l'Ajuntament, amb 12 hores d'antelació a l'inici d'aquestes, si es tracta del mateix exercici, o de 48 hores, si es tracta d'un de nou.
  
Novena. Procediment de selecció
  
- Fase prèvia.
  
Abans d'iniciar les proves físiques i de coneixement del temari, es realitzarà un exercici o prova psicotècnica d'aptitud i de personalitat i el reconeixement mèdic. Per motius justificats, l'alcalde president podrà acordar la substitució de la prova de reconeixements mèdic per l'obligació dels aspirants de comparéixer a les proves portant original de certificat mèdic acreditatiu que es troben en bones condicions de salut i en disposició de realitzar les proves físiques previstes.
  
Tant la prova psicotècnica com el reconeixement mèdic seran eliminatoris, amb la qualificació d'apte o no apte, i s'ajustaran al barem establit en l'annex corresponent d'aquestes bases.
  
- Fase d'oposició.
  
Constarà dels exercicis següents:
  
Primer exercici. De caràcter obligatori. Consistirà a superar proves d'aptitud física que posen de manifest la capacitat per a l'exercici del lloc de treball, amb el contingut i marques següents:
  
- Escalada de corda amb presa de peus: homes, 4 metres; dones, 3,80 metres.
  
- Salt de longitud amb carrera: homes, 4 metres; dones, 3,80 metres.
  
- Salt d'altura: homes, 1,10 metres; dones, 1 metre.
  
- Carrera de velocitat en 60 metres: homes, 10 segons; dones, 12 segons.
  
- Carrera de resistència en 1.000 metres: homes, 4 minuts; dones, 4 minuts 10 segons.
  
La qualificació d'aquest exercici serà d'apte o no apte i caldrà superar com a mínim quatre de les proves per a ser qualificat com a apte.
  
Segon exercici. De caràcter obligatori. Consistirà a desenvolupar per escrit, en un temps màxim de dues hores, quatre temes elegits per sorteig, un de cadascun dels grups primer a quart, ambdós inclusivament, que componen el temari. Aquests temes seran llegits en sessió pública davant el tribunal, que podrà formular les preguntes o els aclariments que sobre aquest considere oportuns. Es valoraran la claredat de les idees, la facilitat de l'expressió verbal i el coneixement sobre els temes exposats.
  
La qualificació d'aquest exercici serà de 0 a 10 punts, i caldrà obtenir-ne un mínim de 5 per a superar-lo.
  
Tercer exercici. De caràcter obligatori. Consistirà en l'exposició per escrit d'un tema dels que componen el grup cinquè en un temps màxim d'una hora i es valoraran els coneixements exposats, la claredat en l'exposició, presentació, redacció i ortografia.
  
La qualificació d'aquest exercici serà de 0 a 10 punts i caldrà obtindre'n un mínim de 5 per tal de superar-lo.
  
Quart exercici. De caràcter voluntari. Consistirà a traduir del valencià al castellà i del castellà al valencià, un text proposat pel tribunal en un temps màxim de 30 minuts.
  
Aquest exercici es qualificarà de 0 a 2 punts i no serà eliminatori.
  
Deu. Qualificació dels exercicis
  
Les proves i els exercicis seran obligatoris i eliminatoris, tret del quart exercici que serà voluntari i no eliminatori.
  
En les proves prèvies i en el primer exercici la qualificació serà d'apte o no apte.
  
El nombre de punts que podran ser atorgats per cada membre del tribunal en els exercicis segon i tercer serà de 0 a 10. En el quart exercici serà de 0 a 2 punts.
  
La puntuació de cada opositor en els diferents exercicis serà la mitjana aritmètica de les qualificacions de tots els membres del tribunal assistents a la sessió.
  
Les qualificacions de cada exercici es faran públiques en el mateix dia en què s'acorden i seran exposades al tauler d'anuncis de la casa de la vila.
  
L'ordre de classificació definitiva estarà determinat per la suma de les puntuacions obtingudes en el conjunt dels exercicis.
  
Onze. Curs selectiu
  
Finalitzades les proves selectives del torn lliure, el tribunal farà pública la llista d'aspirants aprovats, si n'hi ha, per ordre de puntuació aconseguida, i elevarà aquesta llista a l'Alcaldia Presidència, juntament amb l'acta de l'última sessió.
  
Després de la presentació de la documentació exigida, l'aspirant proposat s'incorporarà a l'Institut Valencià de Seguretat Pública per tal de realitzar el primer curs teoricopràctic que es realitze, integrat per dues fases, una de formació i selecció en l'Institut Valencià de Seguretat Pública, amb una duració de quatre mesos, i una altra, una vegada superada l'anterior, de pràctiques en el mateix Ajuntament, amb una duració de dos mesos. La qualificació del període de pràctiques correspondrà a l'Institut Valencià de Seguretat Pública.
  
Durant la realització del curs teoricopràctic, els aspirants seran nomenats per la corporació funcionaris en pràctiques i percebran les retribucions que els corresponguen.
  
Dotze. Presentació de documents
  
L'aspirant proposat pel tribunal haurà d'aportar davant la corporació, en el termini de 20 dies hàbils des que es faça pública la proposta d'aspirants aprovats, els documents acreditatius de les condicions exigides per a prendre part en la dita selecció:
  
1. Còpia validada o fotocòpia, que haurà d'acompanyar-se de l'original per a compulsar-lo, del títol acadèmic al·legat.
  
2. Còpia validada o fotocòpia, que haurà d'acompanyar-se de l'original per a compulsar-lo, del document nacional d'identitat o del certificat de naixement expedit pel registre civil.
  
3. Certificat mèdic acreditatiu de no patir cap malaltia ni defecte físic que impedisca el normal exercici de la funció.
  
4. Declaració jurada de no haver sigut separat mitjançant expedient disciplinari del servei de qualsevol administració pública, ni trobar-se inhabilitat o incapacitat per a l'exercici de les funcions públiques.
  
5. Declaració jurada de no ocupar un altre lloc de treball o càrrec ni realitzar cap activitat en el sector públic, d'acord amb el que disposa la Llei 53/1984, de 26 de desembre, sobre incompatibilitats.
  
6. Fotocòpia compulsada dels permisos de conducció A-2 i B-2.
  
L'aspirant proposat, una vegada presentada la documentació indicada i fins que comence el curs teoricopràctic en l'IVASP, serà nomenat funcionari interí de l'Ajuntament per a ocupar la plaça de la convocatòria vacant i haurà de prendre possessió en el termini de tres dies hàbils, a comptar des del següent al de la notificació del nomenament.
  
Els aspirants que tinguen la condició de funcionaris de carrera estaran exempts de justificar documentalment les condicions generals que ja hagen sigut acreditades per a obtenir l'anterior nomenament. En qualsevol cas, hauran de presentar l'original o la fotocòpia compulsada dels títols acadèmics exigits, a més del justificant de la situació de funcionari de carrera.
  
Els qui dins el termini indicat, tret de casos de força major, no hi presenten la documentació, no podran ser nomenats funcionaris, i això comportarà que s'invalide l'actuació de l'interessat i també la nul·litat subsegüent dels actes del tribunal en relació a aquest, sense perjudici de la responsabilitat en què haja pogut incórrer per falsedat en la seua instància.
  
En el supòsit que l'aspirant siga exclòs per no presentar la documentació o per falsedat d'aquesta, el tribunal podrà proposar la inclusió en la llista d'admesos el mateix nombre que el d'exclosos per les anteriors causes.
  
Tretze. Nomenament
  
Després d'haver superat el curs teoricopràctic, l'Institut Valencià de Seguretat Pública formularà una proposta de nomenament a l'Alcaldia. Els aspirants que no superen el curs teoricopràctic podran incorporar-se al curs immediatament posterior. No obstant això, cessaran com a funcionaris en pràctiques i podran ser nomenats de nou quan s'incorporen al curs següent. Si no superen aquest segon, decauran definitivament en el seu dret de reserva de plaça.
  
Els aspirants que superen el curs teoricopràctic, després d'haver-hi presentat la documentació exigida, seran nomenats funcionaris de carrera, i hauran de prendre possessió del càrrec en el termini de 30 dies, comptadors des de l'endemà de la notificació del nomenament.
  
Catorze. Borsa de treball
  
La relació d'aspirants que havent superat les proves no resulten seleccionats constituirà una borsa de treball, en el sentit que la corporació local es compromet a seleccionar d'entre els integrants d'aquesta relació, les persones que hauran de cobrir les necessitats de personal interí o temporal que la correcta atenció del servei públic de Policia Local plantege a la corporació local, amb caràcter urgent. La crida, o selecció, s'efectuarà seguint rigurosament l'ordre de prelació obtingut en la puntuació final de les proves. A aquest efecte el tribunal aprovarà un document en què s'indiquen del primer a l'últim, per l'ordre de puntuació obtinguda, els aspirants que hagen superat les proves. Aquesta borsa de treball tindrà validesa fins el 31 de desembre de l'any 2000. Transcorreguda aquesta data els aspirants decauran en els seus drets.
  
Quinze. Incidències
  
El tribunal està facultat per a resoldre els dubtes que s'hi presenten i prendre els acords necessaris per al bon ordre de les proves.
  
Setze. Conflicte
  
Aquestes bases vinculen l'administració, el tribunal i els qui participen en les proves selectives, i tant aquestes com la convocatòria i els actes administratius que es deriven de l'oposició, podran ser impugnats pels interessats en els casos i en la forma establits per la Llei 30/1992, de Règim Jurídic de les Administracions Públiques i del Procediment Administratiu Comú.
  
Dèsset. Publicitat
  
Aquestes bases es publicaran en el Butlletí Oficial de la Província i en el Diari Oficial de la Generalitat Valenciana i l'anunci de la convocatòria, en extracte, en el Boletín Oficial del Estado.
  
ANNEX I
  
Reconeixement mèdic
  
El contingut de la prova de reconeixement mèdic i de les proves psicotècniques, d'acord amb el que estableix l'Ordre de 5 de desembre de 1994, és el següent:
  
1. Fase prèvia.
  
A) Reconeixement mèdic.
  
Quadre d'exclusions mèdiques:
  
1. Obesitat o primesa superior al 25% del pes ideal, calculat segons la fórmula P1 = 0,75 (talla en cm.:150) + 50, en aquells aspirants amb complexió atlètica s'acceptarà un 40% d'excés de la solució resultant d'aplicar la fórmula anterior.
  
2. Malalties o lesions agudes, actives en el moment del reconeixement, que puguen produir seqüeles capaces de dificultar o impedir el desenvolupament de les funcions pròpies del càrrec.
  
3. Ull i visió:
  
3.1. Agudesa visual sense correcció inferior als dos terços de la visió normal en ambdós ulls.
  
3.2. Despreniment de retina.
  
3.3. Estrabisme.
  
3.4. Hemianòpsies.
  
3.5. Discromatòpsies.
  
3.6. Qualsevol altre procés patològic que, a judici del tribunal mèdic, dificulte de manera important l'agudesa visual.
  
4. Oïda i audició.
  
4.1. Agudesa auditiva que supose una pèrdua entre 1.000 i 3.000 hertzs a 35 decibels o de 4.000 hertzs a 45 decibels.
  
5. Aparell locomotor.
  
Alteracions de l'aparell locomotor que limiten o dificulten el desenvolupament del treball, o que puguen agreujar-se, a judici del tribunal mèdic, amb l'exercici del lloc de treball (patologia òssia d'extremitats, retraccions o limitacions funcionals de causa muscular o articular, defecte de columna vertebral i altres processos ossis, musculars i articulars).
  
6. Aparell digestiu.
  
Qualsevol procés digestiu que, a judici del tribunal mèdic, dificulte l'exercici del lloc de treball.
  
7. Aparell cardiovascular.
  
Hipertensió arterial de qualsevol causa; no s'han de superar les xifres en repòs dels 160 mmHg, en pressió sistòlica i els 90 mmHg, en pressió diastòlica; varices o insuficiència venosa perifèrica com també qualsevol altra patologia o lesió vascular que, a judici del tribunal mèdic, puga limitar l'exercici del lloc de treball.
  
A judici del tribunal es podrà repetir la prova quan concórreguen circumstàncies que així ho aconsellen.
  
8. Aparell respiratori.
  
L'asma bronquial, la broncopatia crònica obstructiva, el pneumotòrax espontani (en més d'una ocasió), la tuberculosi pulmonar activa i altres processos de l'aparell respiratori, que dificulten el desenvolupament del treball.
  
9. Sistema nerviós.
  
Epilèpsia, depressió, psicosi, tremolor de qualsevol causa, alcoholisme, toxicomanies i altres processos patològics que dificulten el desenvolupament de la funció.
  
10. Pell i fàneres.
  
Cicatrius que comporten limitacions funcionals i altres processos que dificulten o limiten el desenvolupament de la funció.
  
11. Altres processos patològics.
  
Diabetis, malalties transmissibles en activitat, malalties immunològiques sistèmiques, intoxicacions cròniques, hemopaties greus i qualsevol altre procés que, a judici del tribunal mèdic, limite o incapacite per al desenvolupament del treball.
  
B) Barem d'aplicació per al reconeixement psicotècnic. Descripció dels factors que s'han de mesurar en el procés de selecció.
  
1. Aptituds mentals.
  
Raonament verbal: com el seu nom indica, constitueix una mesura de l'aptitud per a comprendre conceptes, expressats a través de la paraula. Aprecia més la capacitat per a abstraure, generalitzar i pensar de manera constructiva. Constitueix un valuós índex del nivell ocupacional a què un subjecte pot aspirar, ja que en molts treballs, hi ha una relació positiva entre el nivell de responsabilitat que tenen assignat i el grau de profunditat amb què cal que siguen compreses les idees expressades verbalment.
  
Raonament abstracte: intenta apreciar l'agilitat mental amb formes no verbals, ja que l'habilitat per a raonar amb paraules no és idèntica a l'habilitat per a raonar amb figures, el test de raonament abstracte no substitueix adequadament el raonament verbal, però hi pot servir com a element de confrontació.
  
Rapidesa i precisió perceptiva: és una anàlisi ràpida de situacions complexes, creada per a mesurar la rapidesa de respostes en activitats de tipus perceptiu.
  
Atenció i resistència a la fatiga: és una prova que exigeix una gran concentració i resistència a la monotonia. En conseqüència, aquest instrument pot apreciar l'aptitud o capacitat per a concentrar-se en activitats, la principal característica de les quals és la rapidesa perceptiva, junt amb l'atenció continuada.
  
Agilitat mental: capacitat per a comprendre situacions, les relacions que existeixen entre elles, poder captar les estructures d'aquestes relacions i tenir un mètode sistemàtic de raonament.
  
Memòria visual: capacitat per a recordar situacions a través del sentit de la vista.
  
2. Personalitat.
  
Sentit de la disciplina i de l'autoritat: conformitat davant les normes i demandes dels seus superiors. Persona que sol ser sòbria i digna de confiança, i també dominada pel sentit del deure, perseverant, responsable i organitzada.
  
Sentit de la iniciativa: persona no inhibida, disposada a intentar noves coses, pot suportar sense fatiga les vicissituds del tracte amb la gent i les situacions emocionals aclaparadores.
  
Seguretat en si mateix. Fermesa personal: capacitat pràctica i realista. La confiança en si mateix i la seua capacitat per a tractar amb coses és madura i poc ansiosa, és flexible i segura.
  
Desenvolupament de conductes cooperatives. Capacitat d'integració en el grup. Grau en què les persones s'ajuden entre si i es mostren amables i cooperadores amb els companys. Persona adaptable, animosa, interessada pels altres. Bona col·laboradora amb el treball del grup.
  
Autocontrol dels impulsos i emocions: persona amb molt de control de les seues emocions i de la seua conducta en general. Prudent i oberta a l'àmbit social. Fa palés el que comunament es coneix com a respecte a si mateix, té en compte la reputació social.
  
Serenitat: persona asserenada, relaxada i tranquil·la.
  
Capacitat empàtica i de maneig de la relació interpersonal: persona socialment desimbolta, no inhibida, amb bona capacitat per a aconseguir i mantenir contactes personals.
  
Neutralitat efectiva en l'exercici professional: persona responsable i organitzada, les seues metes es troben dins de la normativa social. Fa el que socialment és correcte, seguint estrictament les normes, fent el que és acceptat i idoni.
  
Capacitat d'automotivació: capacitat de sentir-se satisfet en allò referent a la seua ocupació. Grau en què una persona es preocupa per la seua activitat i s'hi lliura.
  
3. Característiques del test d'aptitud.
  
Puntuacions decils
  
Nivells uniformes aconsellables: policies torn lliure.
  
- Raonament verbal: 4
  
- Raonament abstracte: 3,5
  
- Rapidesa i precisió perceptiva: 4
  
- Atenció i resistència a la fatiga: 4
  
- Agilitat mental: 3,5
  
- Memòria visual: 4
  
4. Característiques de la valoració d'actitud
  
Per a l'avaluació de les proves d'actitud són factors preferents que s'han de tenir en compte, d'acord amb l'ordre d'importància que tot seguit s'expressa, els següents:
  
1. Autocontrol.
  
2. Serenitat.
  
3. Capacitat empàtica i maneig de les relacions interpersonals.
  
4. Sentit de la disciplina i de l'autoritat.
  
5. Desenvolupament de conductes corporatives i capacitat d'integració.
  
6. Seguretat i fermesa personal.
  
7. Sentit de la iniciativa.
  
8. Neutralitat professional.
  
9. Qualssevol altres d'anàloga significació als anteriorment esmentats.
  
A més, cal realitzar una anàlisi global de l'estructura de la personalitat, i en el cas que es detecte alguna anomalia significativa per al desenvolupament de la funció policíaca, i si el tècnic i el tribunal ho consideren oportú, abans de l'eliminació de l'opositor, aquestes proves hauran de contrastar-se mitjançant una entrevista a càrrec del tècnic.
  
La qualificació dels exercicis psicotècnics serà d'apte o no apte, i l'aspirant haurà de superar com a mínim, en el cas dels factors aptitudinals, quatre dels sis factors que cal mesurar. Haurà de superar en tots els casos el factor d'agilitat mental.
  
Temari del segon i tercer exercicis.
  
Grup primer. Dret polític i administratiu.
  
Tema 1. Organització política de l'estat espanyol. Classe i forma d'estat. Organització territorial de l'estat. La Corona. Poder legislatiu. Poder executiu. Poder judicial. Relacions entre el govern y les Corts Generals.
  
Tema 2. La Constitució espanyola. El sistema constitucional. La Constitució espanyola de 1978. Principis generals. El Tribunal Constitucional.
  
Tema 3. Les Corts Generals. Les cambres. La funció legislativa. L'administració de justícia.
  
Tema 4. L'organització territorial espanyola. Les comunitats autònomes. Els estatuts d'autonomia, òrgans i competències. Les administracions públiques: estatal, autonòmica i local.
  
Tema 5. L'Estatut d'Autonomia de la Comunitat Valenciana. La Generalitat Valenciana. Les Corts. El Govern o Consell. Les competències. Administració de justícia. Administració local. Economia i hisenda.
  
Tema 6. Administració local. Caràcter natural de l'administració local. L'administració local com a instrument de descentralització. L'administració local en la Constitució de 1978. Entitats que comprén l'administració local.
  
Tema 7. El dret administratiu: fonts. La llei. Normes no parlamentàries equiparades a la llei. El reglament, concepte i classes. El procediment administratiu.
  
Grup segon. Règim local i policia
  
Tema 8. El municipi, òrgans unipersonals de govern. L'alcalde. Els tinents d'alcalde. Els regidors.
  
Tema 9. El municipi, òrgans col·legiats de govern. El Ple de l'Ajuntament. La Comissió de Govern. Òrgans consultius i participatius, les comissions informatives.
  
Tema 10. La seguretat ciutadana. Autoritats competents. Funcions de la Policia Local segons la Llei Orgànica de Forces i Cossos de Seguretat. Actuacions de la Policia Local en col·laboració amb la resta de forces i cossos. Policia Governativa i Judicial.
  
Tema 11. La Policia Local, conceptes previs. Missions i objectius. Estructura orgànica i funcional.
  
Tema 12. El binomi policia local-ciutadà, conceptes previs. Relació i finalitat. Suports ètics. Normes d'actuació.
  
Tema 13. Ordenament legislatiu de la Policia Local. Llei Orgànica de Forces i Cossos de Seguretat: principis bàsics d'actuació. Disposicions estatutàries comunes. Règim disciplinari.
  
Tema 14. Llei de la Generalitat Valenciana de Coordinació de Policies Locals de la Comunitat Valenciana. Disposicions generals de la coordinació dels policies locals. De l'estructura i organització. De la selecció, promoció i mobilitat. Dels drets i deures. L'Institut Valencià de la Seguretat Pública.
  
Grup tercer. Dret penal i policia administrativa
  
Tema 15. El Codi Penal. Concepte de delicte i falta. Graus d'execució del delicte. Accions i omissions. Dol i culpa. Autors, còmplices i encobridors.
  
Tema 16. Classes de faltes. Contra els interessos generals de les poblacions, contra les persones i contra la propietat.
  
Tema 17. Classes de delictes. Contra les persones, contra la llibertat i la honestedat i contra la propietat.
  
Tema 18. Obligacions i competències dels ajuntaments. Les ordenances municipals. Els bans d'alcaldia.
  
Tema 19. Ordenances municipals: concepte i classes. Infraccions. Potestat sancionadora. Principals infraccions a bans i ordenances. Procediment sancionador.
  
Grup quart. Trànsit i seguretat viària
  
Tema 20. Text articulat de la Llei de Bases 18/1989. Tipificació de les principals infraccions. Infraccions de trànsit que constitueixen delicte. Procediment sancionador. Competències municipals.
  
Tema 21. Reglaments que puguen sorgir del desplegament de la Llei de Bases sobre Trànsit i Circulació de Vehicles a Motor i Seguretat Viària.
  
Tema 22. El trànsit viari: introducció. Vies, vehicles i conductors. Les condicions tècniques del vehicle. Classes de transport.
  
Tema 23. El transport: servei públic de passatgers i servei públic de mercaderies o mixtos. El servei privat, mercaderies perilloses. Condicions tècniques del vehicle de transports i altres requisits principals.
  
Tema 24. Els accidentes de trànsit: concepte i consideracions prèvies. Les seues causes. Classes i faltes.
  
Grup cinqué. Temes sobre història local, llista de carrers, terme municipal, cultural local, institucions relacionades amb la policia.
  
Tema 25. Història local. Orígens del poble de Moixent. La seua fonamentació. Incidències històriques més importants. Evolució històrica. Característiques fonamentals de l'economia i la societat local.
  
Tema 26. Terme municipal. Superfície, límits, orografia i característiques més importants, partides i camins veïnals.
  
Tema 27. Cultura local. Festes principals. Costums i tradicions.
  
Tema 28. Actuació de la Policia Local: línies generals. Història de la Policia Local.
  
Tema 29. Llista de carrers de Moixent. Ubicació dels edificis i dependències municipals. Localització dels llocs públics més importants.